ખેતી અને હિરા આધારીત અમરેલી જિલ્લામાં આ વખતે બેકારીને કારણે આપઘાત કરવાના બનાવો સામે આવી રહયા છે.આજે જાળીયાના યુવાને બેકારીથી કંટાળી જઇને ઝેરી દવા પી આપઘાત કરી લીધો હોવાનો બનાવ સામે આવ્‍યો છે. જાળીયાના મનીષ ભનુભાઇ ડાબસરા નામના 20 વર્ષના યુવાનને કોઇ કામધંધો મળતો ન હોવાને કારણે બેકારીથી કંટાળી જઇ તેણે ઉંદર મારવાની દવા પી લેતા પહેલા બગસરા અને ત્‍યાથી વિસાવદર અને વિસાવદરથી અમરેલી દવાખાને ખસેડાતા તેનુ અમરેલીમાં સારવાર દરમિયાન મોત નિપજયાનું મરનારના મોટા ભાઇ રીવન ભનુભાઇ ડાબસરાએ તાલુકા પોલીસમાં જાહેર કરતા પોલીસે અકસ્‍માતે મોતનો ગુનો દાખલ કર્યો છે અને ધોરણસરની કાર્યવાહી હાથ ધરી છે.જિલ્લામાં આ વખતે હિરામાં મંદી છે અને સાથે સાથે મુખ્‍ય આવકના સ્‍ત્રોત એવા ખેતીકામમાં પણ નબળુ વરસ છે જેનો બેવડો આર્થિક માર લાગ્‍યો છે.